Nóg 'n All Black kies koers | Netwerk24
11 Februarie 2019 13:00
Die All Black-flank Liam Squire gaan sy bande met Nieu-Seelandse rugby verbreek en ná afloop van vanjaar se Wêreldbeker-toernooi in Japan speel.
Liam Squire tydens 'n oefensessie van die All Blacks in 2018. Foto: Getty Images
Die 27-jarige Squire, wat in 23 toetse vir die All Blacks gespeel het, is een van meer as 'n handvol Nieu-Seelandse sterre wat ná die toernooi in Japan groener weivelde gaan kry.
Dit is steeds nie bekend vir watter Japanse span hy gaan uitdraf nie, berig stuff.co.nz.
Squire, wat gereeld met beserings sukkel, sal behalwe vir die beter vergoeding in Japan ook baat vind by die rugby wat nie teen so 'n hoë intensiteit as in Nieu-Seeland gespeel word nie.
Jordan Taufua, 'n losvoorspeler wat in 2018 weens 'n besering nie sy toetsbuiging teen Frankryk kon maak nie, het verlede week aangekondig dat hy hom aan die einde van 2019 by die Engelse klubspan die Leicester Tigers gaan aansluit.
Kieran Read, die All Blacks se kaptein, het reeds aangekondig dat hy klaar is met toetsrugby ná afloop van die WB-toernooi en gaan moontlik klubrugby in Japan speel.
Ook die slot Sam Whitelock, wat al die land by 'n geleentheid aangevoer het, word verbind met 'n skuif oorsee. – Sportredaksie